Document ID: 32004R2187

A BIZOTTSÁG 2187/2004/EK RENDELETE
(2004. december 20.)
bizonyos textiltermékeknek a Közösségbe történő kivitelénél Kambodzsa különleges helyzetének figyelembevétele érdekében a 2454/93/EGK rendeletben foglalt és az általános preferenciális rendszer keretében használt „származó termék” fogalom meghatározásától történő eltérésről szóló 1614/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletre (1) és különösen annak 247. cikkére,
tekintettel a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendeletre (2) és különösen annak 76. cikkére,
mivel:
(1)
A 2002. január 1-jétől 2004. december 31-ig terjedő időszakra vonatkozóan általános preferenciális rendszer alkalmazásáról szóló, 2001. december 10-i 2501/2001/EK tanácsi rendelettel (3) a Közösség általános tarifális kedvezményeket nyújtott Kambodzsának.
(2)
A 2454/93/EGK bizottsági rendelet határozza meg az általános preferenciális rendszer (GSP) keretében használandó származó termék fogalmát. A 2454/93/EGK rendelet azonban eltéréseket tesz lehetővé a GSP-ben kedvezményezett, legkevésbé fejlett országok javára, amennyiben azok e célból megfelelő kérelmet nyújtanak be a Közösséghez.
(3)
Kambodzsa 1997-től bizonyos textiltermékek tekintetében részesült ilyen eltérésben utoljára a bizonyos textiltermékeknek a Közösségbe történő kivitelénél Kambodzsa különleges helyzetének figyelembevétele érdekében a 2454/93/EGK rendeletben foglalt és az általános preferenciális rendszer keretében használt „származó termék” fogalom meghatározásától történő eltérésről szóló, 2000. július 24-i 1614/2000/EK bizottsági rendelet (4) által, amelyet a 292/2002/EK rendelet (5) módosított, és az érvényességét 2004. december 31-ig meghosszabbította. 2004. június 10-én kelt levelében Kambodzsa kérelmezte ezen eltérés érvényességének meghosszabbítását.
(4)
A Kambodzsa által benyújtott kérelmet a Bizottság megvizsgálta és kellően indokoltnak találta.
(5)
Az 1614/2000/EK rendelet érvényességének meghosszabbításakor úgy ítélték meg, hogy a rendelet érvényességi idejének és a jelenlegi GSP-rendszernek egyszerre kellene lejárnia. A 2211/2003/EK tanácsi rendelet (6) azonban további egy évvel, 2005. december 31-ig kiterjesztette a GSP-rendszer érvényességét.
(6)
2003. december 18-án a Bizottság közzétett egy Zöld Könyvet a származási szabályok jövője a preferenciális rendszerekben (7) címmel, amely e témában széleskörű vitát váltott ki. 2004. július 7-én a Bizottság közzétett egy, a Tanácshoz, az Európai Parlamenthez és a Gazdasági és Szociális Bizottsághoz intézett közleményt „Fejlődő országok, nemzetközi kereskedelem és fenntartható fejlődés: a Közösség általános preferenciális rendszerének (GSP) feladata a 2006-tól 2015-ig terjedő tízéves időszakban” (8) címmel, amelyben elismerte a származási szabályok módosításának szükségességét is. Azonban még nem került sor határozathozatalra, és 2004. december 31. előtt nem fognak új szabályok hatályba lépni.
(7)
Az eltérés meghosszabbításának nem szabad előre meghatároznia vagy befolyásolnia a GSP keretében alkalmazandó esetleges új származási szabályokról folyó tárgyalások kimenetelét. A mind Kambodzsában, mind a Közösségben szerződéseket kötő gazdasági szereplők érdeke, valamint a kambodzsai iparnak a folyó befektetések és a foglalkoztatás tekintetében megvalósuló stabilitása és fenntartható fejlődése azonban megköveteli az eltérés megfelelő időszakra történő meghosszabbítását a hosszabb időre szóló szerződések teljesítésének vagy megkötésének lehetővé tétele érdekében, miközben könnyebbé válik a GSP keretében alkalmazandó esetleges új származási szabályokra való áttérés.
(8)
Az 1614/2000/EK rendelet rendelkezései, különösen az éves alapon alkalmazandó és a közösségi piacnak a kambodzsai termékek felvételére vonatkozó kapacitását, Kambodzsa exportkapacitását és a ténylegesen jelzett kereskedelmi áramlatokat tükröző mennyiségi korlátok arra irányultak, hogy megelőzzék a Közösség megfelelő iparágainak károsodását.
(9)
Így tehát az eltérést 2006. december 31-ig meg kell hosszabbítani. Mind a Kambodzsának, mind a más kevésbé fejlett országoknak biztosítandó méltányos bánásmód érdekében azonban az eltérésre vonatkozó igény fennállását felül kell vizsgálni, mihelyt az új általános preferenciális rendszerrel összefüggésben új származási szabályok kerülnek elfogadásra.
(10)
Az 1614/2000/EK rendeletet ezért ennek megfelelően módosítani kell.
(11)
Az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
Az 1614/2000/EK rendelet a következőképpen módosul:
-
a 2. cikkben a „2004. december 31.” helyébe a „2006. december 31.” lép, és
-
a következő bekezdéssel egészül ki:
„Azonban legkésőbb 2005. december 31-ig felül kell vizsgálni, hogy az általános preferenciális rendszerrel kapcsolatban meghozandó új rendelkezések, és az azzal összefüggő származási szabályok tekintetében az eltérés továbbra is szükséges-e.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Rendelkezéseit 2005. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 20-án.

Labels: 3
18
15
1